Gråheia kommandoplass

Gråheia kommandoplass var en del av planene for Kristiansand festning helt fra starten i 1891. En orografstasjon ble bygget i 1905, og en framskutt kommandoplass i 1917. Forslag om et 15 cm kanonbatteri ble lagt frem i 1921, og vedtatt av Stortinget i 1937, men våren 1940 var man ikke kommet lenger enn til begynnelsen av planarbeidet. 

Tyskerne foretok en kraftig utbygging av kommandoplassen. Denne skulle både betjene batteriet i Laksevika og være reservemulighet for ildledning av Vara-batteriet på Møvik. Senere brukte man denne bunkeren som reserveildledningssentral for hovedbatteriet på Randøya, med en reserve varslingsradar.

Gråheia var foreslått nedlagt i 1989. Så kom nye planer i 1990 om et moderne ildledningssystem, men da Randøya fort var besluttet nedlagt, fant man ingen grunn til å beholde Gråheia lenger. I 1998 forelå rapport om gjennomført riving og sikringsarbeider. Stedet har vært igjennom flere stadier med sikringsarbeider som har gjort at bunkeren tilslutt mistet sitt opprinnelige utseende.

Kategori:Vest-Agders historie
Kategori:Festningsverk i Agder